DA Den Europæiske Unions Tidende C 148/15

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2006/C 148/05)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»ŠTRAMBERSKÉ UŠI«

EF-nr.: CZ/0378/18.10.2004

BOB ( ) BGB ( X )

Sammenfatningen er udarbejdet til oplysning. interesserede parter kan indhente alle oplysninger i den fuldstændige udgave af varespecifikationen enten hos de nationale myndigheder nævnt i afsnit 1 eller hos europa-kommissionens tjenestegrene (1).

1. Medlemsstatens ansvarlige myndighed

Navn: Úřad průmyslového vlastnictví Adresse: Antonína Čermáka 2a, CZ-160 68 Praha 6 – Bubeneč Telefon: (420) 220 383 111 Fax: (420) 224 324 718 E-mail: posta@upv.cz

2. Ansøgende sammenslutning

Navn: Sdružení pro ochranu výrobců Štramberských uší Adresse: Město Štramberk, Náměstí č. 9 CZ-742 66 Štramberk Telefon: (420) 556 812 094 Fax: (420) 556 812 094 E-mail: podatelna@stramberk.cz Sammensætning: Producent/forarbejder ( X ) Andet ( X )

3. Produktets art

Gruppe 2.4 — Bagværk

4. Varespecifikation (sammenfatning af betingelserne i artikel 4, stk. 2)

4.1 Navn: »Štramberské uši«

4.2 Beskrivelse: Et særligt bagværksprodukt, der efter en gammel opskrift fremstilles af fint mel, puddersukker, hele æg, vand, bagepulver, krydderier (kanel, anisfrø, kryddernellike og stjerneanis) og honning eller karamel. Dejen rulles ud eller hældes i en rund form (2-3 mm tyk og 9,5-12 cm i diameter); efter bagning formes dejen til et kræmmerhus, der skal forestille et menneskeøre. Smag og duft bestemmes af de tilsatte krydderier. Den karakteristiske delikate duft må dog ikke »overdøves« af for mange krydderier. Dejen må tilsættes bagepulver, men ikke andre kemiske tilsætningsstoffer. Kræmmerhusene sælges som de er, oftest i poser med 5-10 styk, eller med fyld til opbevaring eller til umiddelbar fortæring.

4.3 Geografisk område: Området omfatter byen Štramberk og den umiddelbare omegn. På de vedlagte kort er grænserne for det aktuelle område angivet samt Štramberks beliggenhed i Tjekkiet.

4.4 Bevis for oprindelse: Hvert produkt kan spores. På hvert produkt anføres producentens adresse, identifikationsnummer og telefonnummer, de anvendte ingredienser, vægt, holdbarhedsdato, produkttype og -gruppe.

Foreningens medlemmer anvender desuden på basis af licensaftaler de registrerede varemærker, som ejes af byen Štramberk, der er medlem af foreningen til beskyttelse af producenterne af Štramberské uši.

Specifikationens overholdelse kontrolleres af det lokale inspektorat under den statslige inspektionsmyndighed for landbrugsprodukter og fødevarer.

4.5 Fremstillingsmetode: Æggene piskes sammen med sukkeret, hvorefter der gradvis tilsættes mel, bagepulver, vand, krydderier og honning eller karamel. Dejen hældes i en rund bageform, eller den rulles ud, skæres i form og anbringes på en bageplade. Dejen bages og formes til et kræmmerhus, mens den endnu er varm.

De afkølede ører »stables« og emballeres i gennemsigtige poser.

4.6 Tilknytning: Historien om oprindelsen af Štramberské uši er knyttet sammen med mongolernes hemmelige historie, der blev skrevet 13 år efter, at Genghis Khan, grundlæggeren af den forenede mongolske stat og den store verdenserobrer, var afgået ved døden. En deling tatartropper belejrede i 1241 slottet i Štramberk. Nogle af byens borgere søgte tilflugt på slottet, mens andre skjulte sig på Kotouč bjerget. Natten før Himmelfartsdagen opstod der et kraftigt uvejr med styrtregn og oversvømmelser, der skyllede gennem tatartroppernes lejr. Lejren blev ødelagt, og de få overlevende trak sig hastigt tilbage. På stedet fandt man dog sække med menneskeører, som tatarerne havde skåret af deres kristne fanger. For at takke Gud besluttede indbyggerne hver Himmelfartsdag at foretage en pilgrimsudflugt op på Kotouč bjerget. Som et minde om de slemme tider bages der Štramberk-ører i Štramberk den dag i dag.

Man har bagt Štramberské uši i umindelige tider. Tidligere blev de bagt til det årlige optog på Himmelfartsdagen, men de i dag ses på festivaler, hvor man mindes gamle begivenheder. Opskriften er gået i arv fra generation til generation, og der findes ikke en familie i Štramberk, som ikke bager disse kager. Skikken og legenden kendes ikke i andre områder. For at bevare traditionen og den oprindelige opskrift, men også for at opretholde et produkt af topkvalitet, har byen Štramberk siden 1991 ejet det nationale varemærke og teksten om Štramberské uši, og producenterne af »ører« fra Štramberk mærker deres produkter i overensstemmelse hermed. I 2000 blev opskriften registreret som beskyttet oprindelsesbetegnelse nr. 175, der også afgrænser det område, hvor Štramberské uši må bages.

4.7 Kontrolorgan:

Navn: Státní zemědělská a potravinářská inspekce, inspektorát Olomouc Adresse: Pavelkova 13, CZ-772 85 Olomouc Telefon: (420) 585 151 514 Fax: (420) 585 151 511 E-mail: olomouc@szpi.gov.cz

4.8 Mærkning: Produktet pakkes i gennemsigtige poser af polypropylen. Navnet Štramberské uši trykkes altid i et farvet felt på emballagen (nationalt varemærke nr. 227 965). Under navnet anføres en præcis tekst om oprindelsen af Štramberské uši. Herunder anføres producentens adresse, identifikationsnummer og telefonnummer, samt ingredienser, vægt, holdbarhedsdato, produkttype og -gruppe, alt sammen i henhold til landbrugsministeriets dekret nr. 324/1997 om metoder til mærkning af fødevarer (…) og nr. 333/1997 om fødevarer (…).

I emballagens nedre venstre hjørne er det nationale kombinerede varemærke nr. 179 248 Štramberské uši anført uden for det farvede felt. Ejeren af begge varemærker er medlem af foreningen til beskyttelse af producenter af Štramberské uši — byen Štramberk. De øvrige medlemmer af foreningen anvender disse varemærker på grundlag af licensaftaler, der er registreret i varemærkeregistret i Úřad průmyslového vlastnictví i Prag. Ved siden af det kombinerede varemærke nr. 179 248 er følgende tekst anført: Dette produkt er beskyttet af varemærke nr. 179 248 og 227 965 og den beskyttede oprindelsesbetegnelse nr. 175.

Tekstens størrelse, type og farve og angivelsernes endelige udformning fastlægger hver producent i overensstemmelse med ovennævnte retsforskrifter.

4.9 Krav i nationale bestemmelser: —

(1) Europa-Kommissionen, Generaldirektorat for Landbrug og Landdistrikternes Udvikling, Kvalitetspolitik for landbrugsprodukter, B-1049 Bruxelles.